The Viking Manifesto kesksel kohal on küsimus: kuidas on see nii, et 0,3% maailma elanikkonnast moodustav  Skandinaavia suudab genereerida 3% kogu maailma ekspordist? Sealt hakkabki lugu hargnema ning kiire järeldus on, et ju tehakse Rootsis, Norras, Taanis ja Islandil midagi teisiti kui mujal maailmas. Taolisele järeldusele ehitatakse aga suhteliselt julge väide, et palju sellest teistmoodi tegemisest võiks seotud olla viikingite kultuuriga - kultuuriga, mis ei püstitanud uhkeid eluhooneid ega templeid ning ei omanud kõikehõlmavat religiooni, kuid millest vaatamata jäetud jälgede vähesusele on maailma  kultuuripärandisse jäänud sama suur legend kui Rooma impeeriumist või Egiptuse vaaraode ajast.